SMUGLET: Mens verden samles for å strupe IS’ oljeinntekter, bekrefter en hemmelig norsk rapport at Nato-landet Tyrkia har mottatt store menger olje fra jihadistene.

OLJE

I dag møtes FNs sikkerhetsråd for å diskutere hvordan verden kan stanse Den islamske statens (IS) oljeinntekter. På bordet ligger blant annet et forslag om sanksjoner mot land som tillater handel med terrororganisasjonen.

Til tross for at Nato er tungt involvert i kampen mot IS, viser en til nå hemmelig, norsk rapport fra Utenriksdepartementet at Nato-landet Tyrkia mottar olje fra terroristene:

Klassekampen har fått tilgang til hemmeligholdte UD-dokumenter som slår fast at det meste av oljen som IS har smuglet ut av Syria og Irak, har havnet i Tyrkia.

Rapporten er lagd av konsulentselskapet Rystad Energy, på oppdrag for Utenriksdepartementet.

Terror og olje • Den islamske staten (IS) kontrollerer store oljefelter i Syria og Irak. • Financial Times anslår at organisasjonen har solgt olje for omtrent fire milliarder kroner det siste året. • Mesteparten av oljen selges til andre grupper i Syria og Irak. Assad-regimet skal blant annet være avhengig av olje fra IS-kontrollerte områder. • Den siste tida har stadig flere kilder hevdet at tyrkiske myndigheter lar IS smugle olje over grensa til Tyrkia. • En til nå hemmeligholdt rapport bekrefter dette. Rapporten er lagd av Rystad Energy på oppdrag fra Utenriksdepartementet.

Via smuglerruter til Tyrkia

Den hemmelige rapporten slår fast at store mengder olje har blitt smuglet over grensa til Tyrkia fra IS-kontrollerte områder i Syria og Irak.

Rapporten er fra juli i år. På bakgrunn av egne kilder konkluderer forfatterne med at «oljen som ISIL selger på det svarte markedet» for det meste går «via tankbiler gjennom smuglerruter over den tyrkiske grensa».

IS selger denne oljen «til sterkt reduserte priser, fra 25 til 45 dollar fatet».

Rapporten er basert på tallgrunnlag fra konsulentselskapet Rystad Energy sin egen database, i tillegg til samtaler med kilder i regionen.

«Eksporten av olje baserer seg på et veletablert svart marked for eksport via Tyrkia», heter det konklusjonen.

«Mange av smuglerne og de korrupte grensevaktene som hjalp Saddam Hussein med å unngå internasjonale sanksjoner, hjelper nå IS med å eksportere olje, og importere kontanter», heter det videre.

Benekter påstandene

Tyrkiske myndigheter har i lang tid blitt anklaget for å se igjennom fingrene med transport av våpen, olje og krigere inn til IS-kontrollerte områder i Syria og Irak.

Transporten skal gå gjennom grenseområdene mellom Tyrkia og Syria.

Den tyrkiske regjeringen benekter påstandene. Nå slår likevel den tyrkiske fortellingen sprekker. Flere internasjonale medier har den siste tida meldt om oljesmugling over fra Syria over grensa til Tyrkia.

Både Financial Times og Associated Press har siden oktober meldt om kilder som hevder at smuglerruta for olje fra IS går til Tyrkia. Etter at tyrkiske jagerfly skjøt ned et russisk krigsfly på grensa til Syria 24. november har også russiske myndigheter hevdet at Tyrkia mottar olje fra IS.

Tyrkias president Recep Erdogan har på det sterkeste benektet de russiske beskyldningene.

Mandag forrige uke anklaget også den irakiske statsministeren Haider al-Abadi tyrkiske myndigheter for å tillatte smugling av IS-olje.

Den hemmeligholdte rapporten som Klassekampen har fått tilgang til, viser at norske myndigheter helt siden juli i år har vært kjent med at anklagene mot våre Nato-allierte i Tyrkia stemmer.

Fransk trykk mot Tyrkia

Etter terroren i Paris 13. november i år har Frankrike tatt initiativet til en opptrapping i krigen mot jihadistorganisasjonen IS. Franske myndigheter står også bak forslaget om å innføre sanksjoner mot land som tillater handel med terroristene.

Det er dette forslaget Sikkerhetsrådet skal diskutere i dag. Selv om franske myndigheter ikke har anklaget Tyrkia direkte, legger forslaget et betydelig press på Nato-landet.

magnusl@klassekampen.no